 Spoštovani!

V teh dneh se spominjamo 45 letnice smrti dr. Joška Tischlerja. Krščanska kulturna zveza skupno z Narodnim svetom Koroških Slovencev polaga na njegov grob venec običajno isti dan ko podeljujemo tudi Tischlerjevo nagrado. Prav to smo storili tudi danes. To sta dve obliki, kako kot narodna skupnost ohranjamo spomin na pomembno osebnost iz naše sredine. Imenujemo ga tudi »očeta Koroških Slovencev«. Velik del svojega življenja je posvetil narodni skupnosti katere del je bil in katero je na vodilnih mestih sooblikoval. S svojo zavednostjo, s svojim osebnim značajem, s pogumom in vztrajnostjo je deloval za koroške Slovence tudi v zelo razburkanih in težkih časih. Slovenska gimnazija, Narodni svet koroških Slovencev in tudi Krščanska kulturna zveza mu slej ko prej veliko dolgujemo in se trudimo, da s spominom na njega hkrati tudi delujemo v njegovem smislu. A res je, da se z leti izgublja živi spomin na njega, izgublja se spomin tistih, ki so z njim ustvarjali in tistih, ki so ga še doživljali. Jaz se ga spomnim le še iz tistih let, ko je prihajal kot ostarel mož na naše domovske prireditve. Še takrat je bilo čutiti, kako visoko spoštovanje je užival pri vseh. Ko je umrl, pa sem ob pogrebu bil med pevci dijaškega zbora. Tedaj smo tudi dijaki prav močno začutili, kakšna pomembna osebnost je bil Joško Tischler.

To je moj osebni spomin. Ta spomin pa dopolnjujejo mnogi drugi podatki iz njegovega življenja in o njegovem delovanju. Tako, da se tudi v meni spajata osebni in narodni spomin. Taki ljudje, so nam opora in spodbuda tudi danes, ko gremo novim časom in novim izzivom naproti.

V veliko čast mi je, da smem kot predsednik Krščanske kulturne zveze skupno s predsednikom Narodnega sveta koroških Slovencev podeljevati Tischlerjevo nagrado zaslužnim osebam iz naših vrst. Zato prav prisrčno čestitam k prejemu nagrade letošnjemu slavljencu Karlu Smolleju.

Spoštovani !

Od leta 1989 dalje, ko je bila Tischlerjeva nagrada podeljena Slovenski gimnaziji, razpisujemo tudi govorniški natečaj za mladino. S tem skušamo pridobiti in nagovoriti mlade za javno nastopanje, za govorjenje pred publiko, za razvijanje kritičnih misli in za podajanje le-teh v javnosti. To naj posredno krepi tudi narodno skupnost, saj je naša naloga, da usposabljamo mlade za dela, ki jih naj prevzamejo za nami.

Tudi na ta način skušamo pri šolski mladini ohranjati spomin na Joška Tischlerja, prvega ravnatelja Slovenske gimnazije. Pri natečaju sodelujejo dijaki naših višjih izobraževalnih ustanov, kot so Zvezna gimnazija in zvezna realna gimnazija za Slovence v Celovcu, Dvojezična zvezna trgovska akademija v Celovcu in Višja šola za gospodarske poklice v Št. Petru. Te tri šole so za letošnje tekmovanje izbrale vsaka po dva učenca oz. dve učenki.

Zaključno tekmovanje govorniškega natečaja je bilo v sredo, 17. januarja, 2024 na Višji šoli za gospodarske poklice v Šentpetru pri Šentjakobu.

Nastopili so naslednji kandidati:

Lea Globočnik, 3. letnik Dvojezične zvezne trgovske akademije v Celovcu,

Dana Gregorič, 7.a razred Zvezne gimnazije in Zvezne realne gimnazije za Slovence v Celovcu,

Mojca Prosen, 2. Letnik Višje šole za gospodarske poklice v Šentpetru,

Maks Rozman, 7.b razred Zvezne gimnazije in Zvezne realne gimnazije za Slovence v Celovcu

Urh Sušnik, 5. Letnik Dvojezične zvezne trgovske akademije v Celovcu in

Anna Voronina, 5. Letnik Višje šole za gospodarske poklice v Šentpetru

Vsem dijakom se zahvaljujem za sodelovanje in jim čestitam – saj ste s svojim nastopom naredili pomemben korak na vaši poti izobraževanja in krepitve samozavesti. Moja zahvala pa velja tudi vsem mentorjem in mentoricam, ki so dijake spremljali.

Žirija je odločila, da 1. nagrado prejme Maks Rozman iz 7.b razreda Zvezne gimnazije in Zvezne realne gimnazije za Slovence v Celovcu za svoj govor na temo:

**Bodi to, kar hočeš biti ali (p)ostani to, kar si! Prišepetovalci in vplivnice nam sugerirajo, da vsak lahko postane vse na svetu. Kje vidiš ovire, kje možnosti za uresničitev same/ga sebe?**

Lepo prosim zmagovalca, da nam zdaj predstavi svoj govor!

GOVOR: Maks Rozman

**(podelitev nagrade, slika)**

2. nagrado prejme Dana Gregorič (7.a razred ZG in ZRG za Slovence)

**(podelitev nagrade, slika)**

Prav tako 2. nagrado prejme Urh Sušnik (5. letnik Dvojezične zvezne trgovske akademije)

**(podelitev nagrade, slika)**

Priznanje za sodelovanje in dobropis Mohorjeve knjigarne prejmejo:

Lea Globočnik, 3. letnik Dvojezične zvezne trgovske akademije v Celovcu,

Mojca Prosen, 2. Letnik Višje šole za gospodarske poklice v Šentpetru,  (NI TU)

Anna Voronina, 5. Letnik Višje šole za gospodarske poklice v Šentpetru (NI TU)

**(podelitev priznanja, slika)**

Vsem nagrajencem in sodelujočim – iskreno čestitamo!

Zdaj pa prosimo Moški pevski zbor Vinko Poljanec, da nam zapoje naslednjo pesem.